b'\n_START_ARTICLE_\nHMS Ambuscade (F172)\n_START_SECTION_\nPalvelus\n_START_PARAGRAPH_\nAluksen palvelukseen oton j\xc3\xa4lkeen aloitettiin koulutus ja lopulliset koeajot, jotka p\xc3\xa4\xc3\xa4ttyiv\xc3\xa4t kes\xc3\xa4ll\xc3\xa4 1976. T\xc3\xa4m\xc3\xa4n j\xc3\xa4lkeen aluksen ohjelman t\xc3\xa4yttiv\xc3\xa4t partioinnit, harjoitukset sek\xc3\xa4 huoltojaksot, kunnes se liitettiin Naton Atlantille sijoitettuun laivasto-osastoon maaliskuussa 1977. Osaston mukana alus osallistui lukuisiin harjoituksiin ja vierailuihin kummallakin puolella Atlanttia._NEWLINE_HMS Ambuscade kuului 1982 Falklandille l\xc3\xa4hetettyyn laivasto-osastoon. Vaikka se selvisi sodasta aluksen, runkoon tuli kovissa olosuhteissa murtumia. Seuranneen huollon aikana aluksen kyljet korjattiin hitsaamalla ja niiden kest\xc3\xa4vyytt\xc3\xa4 lis\xc3\xa4ttiin. Samassa yhteydess\xc3\xa4 aluksen rungon aiheuttamaa melua v\xc3\xa4hennettiin. Alukselle asennettiin 1984\xe2\x80\x931985 Exocet-merimaaliohjukset._NEWLINE_Se kolaroi 1983 Intian valtamerell\xc3\xa4 Yhdysvaltain laivaston USS Dalen kanssa, mink\xc3\xa4 seurauksena aluksen keula katkesi. Alus oli Bombayssa telakalla kuusi viikkoa, jona aikana sen keula rakennettiin uudelleen. HMS Ambuscade avusti 8. kes\xc3\xa4kuuta 1984 merih\xc3\xa4t\xc3\xa4\xc3\xa4n joutunutta kuunari Stena of Sitoota Pohjanmerell\xc3\xa4._NEWLINE_Alus poistettiin palveluksesta ja se myytiin Pakistanille 28. hein\xc3\xa4kuuta 1993, mutta ilman Exocet- ja Sea Cat -ohjuksia. Pakistanin laivasto nimesi aluksen Tariqiksi. Alukselle asennettiin Exocet-ohjusten tilalle kiinalaisvalmisteiset LY 60N -ohjukset. Elektroniikkavarustusta muutettiin korvaamalla tyypin 992 ilmavalvontatutka Signaalin DA08 -tutkalla. Omasuojaa lis\xc3\xa4ttiin asentamalla Mk36 SRBOC -omasuojaheittimet.'